CELEX: 32005D0216
Language: hu
Date: 2005-03-09 00:00:00
Title: 2005/216/EK: A Bizottság határozata (2005. március 9.) az állatok belföldi szállítására vonatkozó kilépési tilalom alóli mentesség tekintetében a 2003/828/EK határozat módosításáról (az értesítés a C(2005) 544. számú dokumentummal történt) (EGT vonatkozású szöveg)

16.3.2005   
            
            
               HU
            
            
               Az Európai Unió Hivatalos Lapja
            
            
               L 69/39
            
         
      A BIZOTTSÁG HATÁROZATA
   
   (2005. március 9.)
   az állatok belföldi szállítására vonatkozó kilépési tilalom alóli mentesség tekintetében a 2003/828/EK határozat módosításáról
   (az értesítés a C(2005) 544. számú dokumentummal történt)
   (EGT vonatkozású szöveg)
   (2005/216/EK)
   AZ EURÓPAI KÖZÖSSÉGEK BIZOTTSÁGA,
   tekintettel az Európai Közösséget létrehozó szerződésre,
   tekintettel a kéknyelvbetegség elleni védekezésre és felszámolására vonatkozó külön rendelkezések megállapításáról szóló, 2000. november 20-i 2000/75/EK tanácsi irányelvre (1) és különösen annak 9. cikke (1) bekezdésének c) pontjára és 12. cikkére,
   mivel:
   
               (1)
            
            
               A kéknyelvbetegséggel kapcsolatos védő- és megfigyelési körzetekről szóló, 2003. november 25-i 2003/828/EK bizottsági határozatot (2) a Közösségnek a kéknyelvbetegség kitörései által érintett régióiban kialakult helyzet alapján fogadták el. Ez a határozat különböző járványügyi helyzeteknek megfelelő védő- és megfigyelési körzeteket jelöl ki („korlátozás alá vont körzetek”), és megállapítja a 2000/75/EK irányelvben előírt, az állatok illetve azok spermájának, petesejtjeinek és embrióinak bizonyos, e körzetekből és e körzeteken keresztül történő szállítására vonatkozó tilalom alóli mentesség feltételeit.
            
         
               (2)
            
            
               A kéknyelvbetegség által érintett közösségi régiók bizonyos részein a téli időjárás megszüntette a kórokozó-átvivők tevékenységét, és ennek következtében a kéknyelvbetegség vírusának terjedését.
            
         
               (3)
            
            
               Ennek megfelelően meg kell állapítani az állatok szállítási tilalmát feloldó szabályokat a korlátozás alá vont körzetek bizonyos részeit illetően abban az időszakban, amikor a vírusterjedéssel és a kórokozó-átvivőkkel igazoltan nem kell számolni.
            
         
               (4)
            
            
               Amennyiben a kórokozó-átvivők tevékenységének megszűnését követően a szerokonverzió idejénél hosszabb idő telt el, a szeronegatív állatok elfogadható kockázati szint mellett szállíthatóak a korlátozás alá vont körzetekből, mivel azok nem lehetnek vagy válhatnak fertőzöttekké. A szeropozitív, de vírusnegatív (PCR negatív) állatok szintén szállíthatóak, mivel nem fertőzőek, és nem is válhatnak azzá.
            
         
               (5)
            
            
               A kórokozó-átvivők tevékenységének megszűnését követően született állatok nem fertőződhetnek meg, éppen ezért a kórokozó-átvivők tevékenységének szünetelése esetén minden kockázat nélkül szállíthatók a korlátozás alá vont területről.
            
         
               (6)
            
            
               Mivel ezen állatok szállításának nyomon követhetősége szigorú ellenőrzéseknek van alávetve, a szállításokat a célgazdaság illetékes hatóságai által bejegyzett gazdaságokba történő, kizárólag belföldi szállításra kell korlátozni.
            
         
               (7)
            
            
               Ezenkívül minden szállítást le kell állítani, amikor a kórokozó-átvivők újra aktívvá válnak az érintett, korlátozás alá vont körzet egy járványtani szempontból fontos területén.
            
         
               (8)
            
            
               Az e határozatban előirányzott intézkedések összhangban állnak az Élelmiszerlánc- és Állat-egészségügyi Állandó Bizottság véleményével,
            
         ELFOGADTA EZT A HATÁROZATOT:
   1. cikk
   A 2003/828/EK határozat 3. cikke a következőképpen módosul:
   
               a)
            
            
               A (1) bekezdés helyébe a következő szöveg lép:
               „(1)   A (3) bekezdés a) pontja sérelme nélkül az I. mellékletben meghatározott korlátozás alá vont körzetekből az állatok és azok spermájának, petesejtjeinek és embrióinak belföldi szállítása mentesül a kilépési tilalom alól, amennyiben az állatok és azok spermája, petesejtjei és embriói megfelelnek a II. mellékletben meghatározott feltételeknek, illetve Spanyolország, Franciaország, Olaszország és Portugália esetében megfelelnek a (2) bekezdésnek, valamint Görögország esetében megfelelnek a (3) bekezdésnek.”
            
         
               b)
            
            
               A (3) bekezdés a következő (3a) bekezdéssel egészül ki:
               „(3a)   Amennyiben az I. mellékletben meghatározott, korlátozás alá vont körzet egy járványtani szempontból fontos területén a kórokozó-átvivők tevékenységének megszűnését követően 40 nap eltelt, az illetékes hatóság engedélyezheti a következő állatok szállítási tilalom alóli mentességét:
               
                           a)
                        
                        
                           Az e célból a rendeltetési hely illetékes hatósága által bejegyzett gazdaságokba, és az ilyen gazdaságokból kizárólag a vágóhídra szállítandó állatok;
                        
                     
                           b)
                        
                        
                           a szerológiailag (ELISA vagy AGID) negatív, vagy szerológiailag pozitív, de vírusnegatív állatok; vagy
                        
                     
                           c)
                        
                        
                           a kórokozó-átvivők tevékenységének megszűnését követően született állatok.
                        
                     Az illetékes hatóság az ebben a bekezdésben előírt mentességet kizárólag a kórokozó-átvivők tevékenységének szünetelési időszaka alatt engedélyezheti.
               Ahol a 2000/75/EK irányelv 9. cikke (1) bekezdésének b) pontjában előírt járványmegfigyelési program alapján megállapítható, hogy a kórokozó-átvivők tevékenysége az érintett, korlátozás alá vont területen újrakezdődött, az illetékes hatóságnak biztosítania kell, hogy a mentesség ne maradjon érvényben.”
            
         2. cikk
   Ezt a határozatot 2005. március 19-től kell alkalmazni.
   3. cikk
   Ennek a határozatnak a tagállamok a címzettjei.
   
      Kelt Brüsszelben, 2005. március 9-én.
      
         
            a Bizottság részéről
         
         Markos KYPRIANOU
         
         
            a Bizottság tagja
         
      
   
   
      (1)  HL L 327., 2000.12.22., 74. o.
   
      (2)  HL L 311., 2003.11.27., 41. o. A legutóbb a 2005/138/EK határozattal (HL L 47., 2005.2.18., 38. o.) módosított határozat.